АҞӘА, ажьырныҳәа 18 – Sputnik. Драндатәи абахҭа аусзуҩцәа Дмитри Аиба, Рачик Саакиан, Мераб Воуба ахара рыдуп ҳәа иԥхьаӡан. Ахара здыз Геннади Чхетиа аӡбарҭа ихара ихнахит. Абри атәы аанацҳауеит Аԥсны Апрокуратура хада.
Дмитри Аиба имаҵзуратә напынҵақәа рынагӡараан изинмчра дахысит ҳәа аӡбарҭа иаԥхьаӡеит: 50 000 мааҭ ахараԥса иқәырҵеит, ҩы-шықәса рыҩныҵҟа Аԥсны Аҩныҵҟатәи аусқәа рминистрра асистемаҿ аусура азин имхуп.
Рачик Саакиани Мераб Воубеи 30 000-30 000 мааҭ ахараԥса ршәароуп, шықәсык аҩныҵҟа Аԥсны Аҩныҵҟатәи аусқәа рминистрра асистемаҿ аусура азин рымхуп.
Геннади Чхетиа аӡбарҭа ихара ихнахит. Ашьаус ашәҟәқәа рыла ацәгьоуцәа абахҭа аусзуҩцәа рнапынҵақәа хырҩа ахьрырҭаз рхы иархәаны ибналеит.
Гурам Инаԥшьба 15 шықәса иқәын ауаҩшьрази ақәыларази, Бачуки Латариа дҭакын ауаҩы иӷьычрази абналарази, Реваз Угрехелиӡе 11 шықәса иқәын ауаҩшьра иҽахьазишәаз азы.
Ибналаз иахьатәи аамҭазы Қырҭтәыла рҽыҵәахны иҟоуп.